అన్నిరెడ్డి అభిషేక్ రెడ్డి

అన్నిరెడ్డి అభిషేక్‌రెడ్డి భారతదేశానికి చెందిన న్యాయమూర్తి. ఆయన 1990 నుంచి న్యాయవాదిగా సొంతంగా ప్రాక్టీసు ప్రారంభించి 2019 ఆగస్టు 26న తెలంగాణ హైకోర్టు న్యాయమూర్తిగా బాధ్యతలు స్వీకరించాడు.

జననం, విద్యాభాస్యం 
అన్నిరెడ్డి అభిషేక్‌రెడ్డి 1967 నవంబరు 7లో తెలంగాణ రాష్ట్రం, రంగారెడ్డి జిల్లా,మంచాల్‌ మండలం, లింగంపల్లి గ్రామంలో పుల్లారెడ్డి, శశిరేఖా రెడ్డి దంపతులకు జన్మించాడు. ఆయన హైదరాబాద్ లోని హైదర్‌గూడ సెయింట్‌పాల్స్‌ హైస్కూల్‌లో పదో తరగతి, ఉప్పల్‌ లిటిల్‌ఫ్లవర్‌లో ఇంటర్మీడియట్, నిజాం కళాశాలలో డిగ్రీ, ఉస్మానియా యూనివర్సిటీ నుండి ఎల్‌ఎల్‌బీ పూర్తి చేసి, వాషింగ్టన్‌ డీసీలోని అమెరికన్‌ యూనివర్సిటీలో ఎల్‌ఎల్‌ఎం పూర్తి చేసి1990లో ఉమ్మడి ఆంధ్రప్రదేశ్ హైకోర్టులో న్యాయవాదిగా పేరు నమోదు చేసుకున్నాడు.

వృత్తి జీవితం
అన్నిరెడ్డి అభిషేక్‌రెడ్డి తన తండ్రి ఎ.పుల్లారెడ్డి దగ్గర న్యాయవాద జీవితాన్ని ప్రారంభించి, హైకోర్టుతో పాటు సివిల్‌ కోర్టు, భూ ఆక్రమణల నిరోధక కోర్టులో సివిల్, రాజ్యాంగ కేసులు వాదించాడు. ఆయన 2004 నుండి 07 వరకు భూ ఆక్రమణల నిరోధక కోర్టులో ప్రభుత్వ న్యాయవాది \ పబ్లిక్‌ ప్రాసిక్యూటర్‌గా, 2007 నుండి 09 వరకు ఉన్నత విద్యశాఖ ప్రభుత్వ న్యాయవాదిగా, అనంతరం ఉన్నత విద్యామండలి, జేఎన్టీయూ స్టాండింగ్‌ కౌన్సెల్‌గా, తెలంగాణ ప్రవేశాలు, ఫీజుల నియంత్రణ కమిటీ న్యాయవాదిగా వివిధ హోదాల్లో పనిచేశాడు. ఆయన 2019 ఆగస్టు 26న తెలంగాణ హైకోర్టు న్యాయమూర్తిగా బాధ్యతలు స్వీకరించాడు. 

అన్నిరెడ్డి అభిషేక్‌రెడ్డి 2023లో పట్నా హైకోర్టుకు బదిలీ అయ్యారు. ఆయనకు తెలంగాణ హైకోర్టుకు బదిలీ చేయాలని సుప్రీంకోర్టు కొలీజియం కేంద్ర ప్రభుత్వానికి 2025 మే 26న సిఫారసు చేసింది.

మూలాలు

వర్గం:తెలంగాణ న్యాయమూర్తులు
వర్గం:న్యాయమూర్తులు
వర్గం:తెలంగాణ హైకోర్టు న్యాయమూర్తులు